იიგევა
იიგევა (ესტ. Jõgeva, გერმ. Laisholm) — ქალაქი ესტონეთის აღმოსავლეთ ნაწილში, იიგევამაას მაზრის ადმინისტრაციული ცენტრი. მოსახლეობა 6 ათასზე მეტი. პირველად ნახსენებია 1599 წლის პოლონურ წყაროებში, როგორც იაგივა. გერმანული დასახელება ლაისჰოლმია. 1876 წლამდე, სანამ იიგევას გავლით არ გაიყვანეს სარკინიგზო მონაკვეთი ტალინი - ტარტუ, ის რჩებოდა პატარა დასახლებად, შემდეგ განვითარება დაიწყო და 1938 წელს ქალაქის სტატუსი მიიღო. 1950-1991 წლებში იიგევა იყო იიგევის რაიონის ცენტრი. ქალაქში დაბადებული კულტურის გამოჩენილი მოღვაწეების პატივსაცემად ტარდება ახალგაზრდული ფესტივალები: ბეტი ალვერისადმი მიძღვნილი პოეზიის შემოდგომის დღეები „ვარსკვლავური დრო“ და ალო მატიზენისადმი მიძღვნილი შემოდგომის მუსიკის დღეები. ქალაქში დაფიქსირდა ესტონეთში ყველაზე დაბალი ტემპერატურა −43,5 °C.